Mosie van wantroue teen Zuma dán aangehoorArgieffoto Baleka Mbete, speaker van die parlement, het in ŉ verklaring bevestig dat sy versoeke van opposisiepartye, dat die mosie in die parlement bespreek word, oorweeg het en met die nodige persone gesprek gevoer het. Die sitting is vir 14:00 geskeduleer. Intussen het Gwede Mantashe, sekretaris-generaal van die ANC, Woensdag gesê geen ANC-LP’s sal die opposisiepartye steun om Zuma uit die kussings gelig te kry nie. “Die sal regtig ongekend wees vir die ANC. Ons het ŉ politieke party-stelsel. Daar sal nie so iets soos ŉ mosie van wantroue in die president wees nie. Daar is geen ANC-lid wat ten gunste van die opposisie se mosie van wantroue in die president sal stem nie. Geen weermag wat enige selfrespek het sal toelaat dat die vyand hom bevele gee nie,” het Mantashe gesê. Mantashe se woorde kom te midde van opposisiepartye, burgerlike organisasies, die ANC-veterane en die ANC se alliansie-vennote, Cosatu en die Suid-Afrikaanse Kommunistiese Party (SAKP), wat almal ŉ beroep op Zuma gedoen het om te bedank. Die leiers van die opposisiepartye het gesê hulle sal alles in hul vermoë doen om te verseker dat Zuma uit sy pos verwyder word. Dit sluit in massa-mobilisering en protesaksies, hofgedinge en ŉ mosie van wantroue wat deur die DA voor die parlement gebring is. Die opposisiepartye het gesê ANC-LP’s moet “introspeksie doen” en kies tussen Zuma en die Guptas, of die mense van Suid-Afrika. Julius Malema, leier van die EFF, het verlede week gesê sy party sal ŉ mosie van wantroue in Zuma steun en het beweer die EFF het die ondersteuning van sommige hooggeplaastes in die ANC. Hy het gesê ANC-LP’s sal, in ŉ gesamentlike poging van die opposisiepartye, een vir een genader en oortuig word om teen Zuma te stem.